หุ้นใหญ่กด SET ปิดเช้าร่วงเกือบ 6 จุด จับตาภาคบ่ายเสี่ยงหลุดแนวรับ 1,760 จุด
หุ้นใหญ่กด SET ปิดเช้าร่วงเกือบ 6 จุด จับตาภาคบ่ายเสี่ยงหลุดแนวรับ 1,760 จุด โดยดัชนีปิดเช้านี้ที่ระดับ 1,760.96 จุด ลดลง 5.96 จุด หรือ 0.34% มูลค่าการซื้อขาย 2.74 หมื่นลบ.
30 มี.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (30 มี.ค.) ระดับ 1,760.96 จุด ลดลง 5.96 จุด หรือ 0.34% มูลค่าการซื้อขาย 27,405.13 ล้านบาท
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้อยู่ในแดนบวกได้ชั่วขณะ และเริ่มไหลลง เนื่องจากยังได้รับแรงกดดันจากหุ้นในกลุ่มพลังงาน และกลุ่มแบงก์
โดยหุ้นในกลุ่มพลังงานแม้ว่าราคาน้ำมันดิบตลาดโลกจะปรับตัวขึ้น แต่ก็ยังได้รับ Sentiment จากเรื่องที่ภาครัฐฯอยู่ระหว่างพิจารณาปรับโครงสร้างราคาน้ำมันหน้าโรงกลั่น และราคาขายปลีก จากเดิมอ้างอิงราคาน้ำมันตลาดสิงคโปร์ บวกพรีเมียม แต่รัฐฯอาจจะเอาค่าพรีเมียมออกไป ซึ่งจะเข้าที่ประชุมคณะกรรมการบริหารนโยบายพลังงาน (กบง.) ในวันที่ 5 เม.ย. ทำให้ไปกดดันให้ดัชนีฯปรับตัวขึ้นไปได้ไม่สุด และอ่อนตัวลงในเวลาต่อมา
ส่วนหุ้นในกลุ่มแบงก์ก็ยังกดดันตลาดฯอยู่ จากที่ยังมีบางแบงก์ยังปรับตัวลงอยู่ ซึ่งภาพโดยรวมของตลาดฯจะเห็นได้ว่าเมื่อดีดกลับขึ้นไปก็จะเผชิญกับแรงขายทำกำไรออกมาอยู่
ด้านตลาดหุ้นในภูมิภาคเอเชียเช้านี้ส่วนใหญ่ยืนในแดนบวก ขณะที่หลายตลาดฯปิดทำการในวันนี้เนื่องในวัน Good Friday แม้แต่ตลาดในยุโรปก็ปิดทำการในวันนี้ เนื่องในวัน Good Friday เช่นกัน
แนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะเคลื่อนไหวคล้ายช่วงเช้า โดยให้แนวรับ 1,760-1,750 จุด ส่วนแนวต้าน 1,780 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย 3,439.61 ล้านบาท ปิดที่ 548.00 บาท  ราคาไม่เปลี่ยนแปลง
AOT    มูลค่าการซื้อขาย 1,096.64 ล้านบาท ปิดที่  66.50 บาท  เพิ่มขึ้น  0.50 บาท
CPALL  มูลค่าการซื้อขาย   965.43 ล้านบาท ปิดที่  86.75 บาท  ลดลง   0.50 บาท
KTC    มูลค่าการซื้อขาย   885.78 ล้านบาท ปิดที่ 311.00 บาท  ลดลง  11.00 บาท
TMB    มูลค่าการซื้อขาย   870.91 ล้านบาท ปิดที่   2.50 บาท  ลดลง   0.02 บาท